הממשלה אישרה הבוקר (ראשון) את הצעתו של שר האוצר, משה כחלון, למנות את זאב ביילסקי לתפקיד ראש מטה הדיור. ביילסקי (69), המכהן כיום כראש עיריית רעננה, יחליף את אביגדור יצחקי אחרי שנתיים בתפקיד, שצפוי לעבור לשמש יו"ר מפעל הפיס במקום עוזי דיין. ביילסקי יחל את תפקידו ב-10 באפריל ויעבור תקופת חפיפה עד סוף חודש זה.
על פי הודעת האוצר, ביילסקי מילא שורה ארוכה של תפקידים ניהוליים ומקצועיים בשירות הציבורי, וכיהן קודם לכן כחבר כנסת, כחבר בוועדת חוץ ובטחון, כיו"ר הנהלת הסוכנות היהודית וכיו"ר ההסתדרות הציונית העולמית.
כמו כן, היה מעורב בשנים האחרונות כראש עיריית רעננה בהתפתחות העיר, ובכלל זה נושא התכנון והבנייה. לביילסקי תואר ראשון בכלכלה מהאוניברסיטה העברית בירושלים.
לדברי כחלון: " לאור ניסיונו הרב של ביילסקי בניהול מערכות מורכבות ורבות היקף במגזר המוניציפלי והארצי, והיכרותו עם עבודת הממשלה והכנסת אל מול הרשות המבצעת, אני סמוך ובטוח כי הוא המועמד המתאים ביותר לשמש בתפקיד יושב-ראש מטה הדיור, בהזדמנות זו, אני מבקש להודות לראש מטה הדיור היוצא, אביגדור יצחקי, על מנהיגות ופעילות פורצות דרך בנושא הדיור ועשייה ענפה וברוכה למען הזוגות הצעירים וכלל אזרחי ישראל".